กระทรวงสาธารณสุข ย้ำชะล่าใจไม่ได้แม้ผู้ป่วยรายใหม่ลด แต่โรคโควิด-19 พร้อมลุกลามเสมอหากเผลอประมาท ย้ำประชาชนยังต้องเว้นระยะห่างทางสังคม
กระทรวงสาธารณสุข ย้ำชะล่าใจไม่ได้แม้ผู้ป่วยรายใหม่ลด แต่โรคโควิด-19 พร้อมลุกลามเสมอหากเผลอประมาท ย้ำประชาชนยังต้องเว้นระยะห่างทางสังคม  นพ.ธนรักษ์ ผลิพัฒน์ รองอธิบดีกรมควบคุมโรค กล่าวว่า แม้ตัวเลขผู้ป่วยรายใหม่ในประเทศจะลงมาที่หลักสิบ แต่ยังไม่ใช่ตัวเลขที่น่าพอใจ ยังไม่ใช่เวลาที่เราจะดีใจแล้วผ่อนคลายมาตรการต่างๆ ลง เพราะมาตรการที่ทำกันอยู่เป็นแค่การชะลอและลดจำนวนผู้ป่วยลงเท่านั้น การที่มีรายงานผู้ป่วยรายใหม่ลงกว่าสัปดาห์ก่อนไม่ได้หมายความว่าเชื้อหายไป ตามทฤษฎีจะวางใจได้ว่าน่าจะปล่อยเชื้อก็ต่อเมื่อพบผู้ป่วยคนสุดท้ายแล้วไม่พบอีกเลยตลอด 14 วันจากวันนั้น แต่ขณะนี้เรายังพบต่อเนื่อง และยังต้องลดจำนวนผู้ป่วยใหม่ให้ได้มากกว่านี้ ดังนั้นมาตรการที่ขอความร่วมมือประชาชนทั้งการเว้นระยะห่างทางสังคม ไม่ออกจากบ้านถ้าไม่จำเป็น เว้นระยะระหว่างบุคคล ไม่สังสรรค์รวมกลุ่ม คู่กับมาตรการทางด้านสาธารณสุขมีสุขอนามัยที่ดี ล้างมือบ่อยๆ และใส่หน้ากากอนามัยเสมอเมื่อต้องไปพบเจอผู้คน ยังเป็นมาตรการสำคัญที่ขอให้ประชาชนปฏิบัติต่อไป ขณะนี้เรายังเย็นใจ หรือประมาทกับสถานการณ์ในวันนี้ไม่ได้ เพราะโรคโควิด-19 สามารถแพร่กระจายได้เร็ว พลาดเพียงครั้งเดียวอาจนำมาซึ่งการเจ็บป่วยเป็นกลุ่มก้อนใหญ่ได้ อย่างที่เคยเกิดกับกรณีสถานบันเทิงย่านทองหล่อ และสนามมวย ที่พลาดเพียงครั้งเดียวทำให้พบผู้ป่วยเป็นกลุ่มก้อนอย่างต่อเนื่องกว่า 80 คน ในระยะเวลาอันสั้น ประชาชนจึงยังควรระวังปกป้องตนเองและสังคมต่อไป หากสถานการณ์เริ่มดีขึ้นมากจนสามารถผ่อนคลายอะไรบางอย่างได้จะมีการประกาศออกมาให้ทราบ